สอยด่วน! 4 หุ้นปันผลเด่นรับปีระกา
สอยด่วน!4 หุ้นปันผลเด่นรับปีระกา
30 ธ.ค. 2559

บล.ดีบีเอส วิคเคอร์ส ระบุในบทวิเคราะห์ แนะนำลงทุน 4 หุ้นปันผลเด่นปีระกา (2560)ดังนี้
บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO  สินเชื่อปี 60 ฟื้นตัวหลังหดปี 2 ปีต่อเนื่อง การเข้าซื้อธุรกิจธนาคารรายย่อยจาก SCBT ช่วยหนุนการเติบโตก้าวกระโดดในปี 60  และหนี้ SSI มีโอกาสสูงที่จะกลับมาเป็น Normal loan มูลหนี้ประมาณ 800 ล้านบาท ด้าน NPL ได้ผ่านจุดที่แย่สุดไปแล้วและคาดว่าจะลดลงเป็น 2.6% ในสิ้นปี 60 ทาง DBSV คาดการณ์กำไรสุทธิปี 60 เติบโต 17% ขณะที่อุตสาหกรรมทรงตัวถึงลดลงเล็กน้อย ประมาณการเงินปันผลปี 60 ไว้ที่ 2.50 บาท/หุ้น ณ ราคาปัจจุบัน 60.75 บาท ให้ Yield 4.1% ราคาเป้าหมาย 65 บาท (มีโอกาสปรับขึ้นเมื่อรวมดีลการเข้าซื้อธุรกิจธนาคารรายย่อยสแตนดาร์ดชาร์เตอร์ด (ไทย) เข้ามา ซึ่งทำให้พอร์ตสินเชื่อเติบโตถึง 15% โดย SCBT มีคุณภาพหนี้,  Yield และต้นทุนทางการเงินใกล้เคียงกับ TISCO)
บริษัท บางจากปิโตรเลียม จำกัด (มหาชน)หรือ BCP  มีการกระจายความเสี่ยงของธุรกิจดี มีทั้งโรงกลั่น ธุรกิจค้าปลีก พลังงานหมุนเวียน, การปรับขึ้นของราคาน้ำมันดิบหลังประเทศผู้ผลิตบรรลุข้อตกลงลดการผลิตทำให้ปี 60 มีโอกาสกำไรจากสต็อก ฐานะการเงินดี Net gearing ต่ำเพียง 0.2 เท่า คาดเงินปันผลปี 60 เท่ากับ 1.80 บาท/หุ้น ณ ราคาปัจจุบัน 33 บาท ให้ Yield 5.5% ราคาเป้าหมาย 39 บาท
บริษัทแลนด์แอนด์เฮ้าส์ จำกัด (มหาชน) หรือ LH ยอดขายบ้านแนวราบไปได้ดี (9M59 ยอดขายเติบโตถึง 28%YoY) ส่วนคอนโดยอดขายชะลอตัวลงในช่วงปี 59 (9M59 ติดลบ 6%YoY) ด้านยอดรับรู้รายได้มีแนวโน้มเติบโตสูงในปี 60 และคาดว่ากำไรจะขยายตัวได้ถึง 15% ในปีหน้า ซึ่งดีกว่าอุตสาหกรรมที่ขยายตัวเพียง 2-3% ธุรกิจมั่นคงแข็งแรง ผู้บริหารมีประสบการณ์สูงและวิสัยทัศน์ในการทำธุรกิจ คาดการณ์เงินปันผลปี 60 ไว้ที่ 0.58 บาท/หุ้น ณ ราคาปัจจุบัน 9.45 บาท ให้ Yield 6.1%  ราคาเป้าหมาย 11.50 บาท
กองทุนรวมโครงสร้างพื้นฐานโทรคมนาคม ดิจิทัล หรือ DIF มีโอกาสที่จะขายสินทรัพย์เข้ากองทุนอีก ได้แก่ เสาโทรคมนาคม 2 พันต้น มูลค่า 4.5-5.5 พันล้านบาท, ไฟเบอร์ใหม่ที่เป็นธุรกิจทรูฟิคซ์บรอดแบนด์ และเสาที่มีกรณีกับ CAT อีก 7.5 พันต้น มูลค่า 1.7-2.0 หมื่นล้านบาท ซึ่งส่วนนี้ทำให้กำไรของกองทุนจะเติบโตได้ 11% และเงินปันผลคาดว่าจะเพิ่มเป็น 1.04 บาท/หุ้น ณ ราคาปัจจุบัน 14 บาท ให้ Yield 7.4% (ไม่เสียภาษี 10 ปีนับตั้งแต่ตั้งกองทุนฯ)  ราคาเป้าหมาย 16.60 บาท